**Komentár k výkazu práce za rok 2019**

**Personálny stav**

V roku 2019 mal Štátny archív v Bratislave systemizovaných 29 zamestnaneckých miest. Z toho 21 miest bolo štátnozamestnaneckých a 8 miest vo verejnom záujme. Napriek tomu, že aj v rámci tohto roka prišlo k viacerým personálnym zmenám, všetky boli do konca roka vyriešené. K záveru roka bol vedúci oddelenia spracúvania archívnych dokumentov trvalo preložený do Štátneho archívu v Nitre, pracovisko Archív Šaľa, jeho miesto teda ostalo neobsadené. Do personálneho stavu štátneho archívu negatívne zasiahla odborová organizácia, ktorá nesúhlasila s resystemizáciou štátnozamestnaneckého miesta z oddelenia spracúvania archívnych dokumentov do oddelenia služieb verejnosti. Toto miesto teda ostane v budúcom roku neobsadené, nakoľko stredoškolské miesto v tomto oddelení je neobsaditeľné. Konaním odborovej organizácie dokonca takmer jedna zamestnankyňa prišla o pracovné miesto.

Personálny stav na pracovisku Archív Modra sa v porovnaní s predchádzajúcim rokom 2018 roku nezmenil. Pracovisko považujeme za výrazne personálne podhodnotené. Veľmi negatívne hodnotíme skutočnosť, že už siedmi rok sa nedarí zmeniť situáciu, kedy vysokoškolsky vzdelaný zamestnanec je zaradený stále v platovej triede 2 (hlavný referent). Tento stav je demotivujúci, dehonestujúci, pričom toto odborné vzdelanie je prínosnejšie ako napr. vzdelávacie aktivity v rámci tzv. individuálneho kompetenčného vzdelávania štátnych zamestnancov v IVES-e, ktoré aj v roku 2019 bolo viac-menej formálne.

V roku 2019 sa na výkone odborných archívnych činností na úseku oddelenia služieb verejnosti podieľalo **26** zamestnancov, ktorí odpracovali 5467,5pracovných dní.

Na úsek preadrchívnej starostlivosti sa spotrebovalo 660 pracovných dní, evidencia archívnych dokumentov si vyžiadala 128 dní, ochrana archívnych dokumentov 1058 dní, spracúvanie a sprístupňovanie archívnych dokumentov 601 dní, prístup k archívnym dokumentom 1724 dní, výskumná, publikačná a kultúrno-osvetová činnosť 403 dní, organizačná, riadiaca a ekonomicko-administratívna činnosť spolu 803 dní.

**Predarchívna starostlivosť na úseku archívov a archívnych dokumentov**

Predarchívnu starostlivosť vykonávali v roku 2019 štyria zamestnanci v štátnozamestnaneckom pomere.

Zamestnanci na tomto úseku odpracovali spolu 660 pracovných dní. Ich činnosť bola zameraná na schvaľovanie smerníc pre správu registratúry subjektom v územnej pôsobnosti štátneho archívu, na prípravu rozhodnutí týkajúcich  sa vyraďovacieho konania, schvaľovanie archívnych a bádateľských poriadkov, vedenie evidencie pôvodcov, vedenie spisov o fonde, vykonávanie prieskumov a kontrol v rámci výkonu štátneho odborného dozoru, poskytovanie konzultácií a poradenstva.

Štátny archív v Bratislave mal v roku 2019 spolu 1233 pôvodcov registratúry. V roku 2019 bolo úseku predarchívnej starostlivosti predložených 156 návrhov registratúrnych poriadkov a plánov, návrhov na vyradenie 556 a 1 návrh bádateľského a archívneho poriadku. Cez úsek predarchívnej starostlivosti bolo prevzatých 203,21 bežných metrov archívnych dokumentov. V roku 2019 mal štátny archív naplánovaných 21 kontrol v rámci štátneho odborného dozor. Z toho sa jednu kontrolu nepodarilo uskutočniť a dve boli vykonané nad rámec plánu. Pracovníci tohto úseku sa zároveň aktívne podieľali na vedecko-výskumnej, publikačnej i osvetovej činnosti archívu.

**Evidencia archívny fondov**

Štátny archív venoval v roku 2019 zvýšený počet pracovných dní (128 dní) evidencii archívneho dedičstva z dôvodu delimitácia archívnych fondov do štátnych pracovísk v Trnave, v Nitre, v Trenčíne, ich pracovísk, ako aj do Slovenského národného archívu. Celý proces evidencie musel byť vedený manuálne kvôli nefungujúcim funkcionalitám elektronického archívu. Archív spolu ochraňuje 2442 archívnych súborov v rozsahu 12,531 bežných metrov. Na základe depozitnej zmluvy spravuje archív 17 súborov v rozsahu 36,88 bežných metrov. V uplynulom roku archív prevzal 137 súborov v rozsahu 94,1 bežných metrov. Naopak, úbytky archívnych dokumentov predstavovali 569 archívnych súborov v rozsahu 724,4 bežných metrov. Okrem vnútorného vyraďovania predstavovali úbytky zväčša delimitácie. Všetky zmeny v evidencii archívneho dedičstva si vyžiadali veľký časový priestor na prípravu, administratívu, ako i samotné sťahovanie archívnych fondov, ktoré archív zabezpečoval vlastnými zamestnancami.

**Ochrana archívnych dokumentov**

Veľký časový rozsah bol vyčlenený aj pre oblasť ochrany archívnych dokumentov, konkrétne 938 pracovných dní. Tieto dni boli venované príprave a realizácii plánovanej delimitácie do viacerých štátnych archívov. Zdigitalizované boli nasledovné fondy, resp. zbierky, či ich časti: Župa Bratislavská I., Nobilitáriá (16. – 19. stor.), Okresný ľudový súd v Bratislave (1945 – 1947), časť z fondu Bytové družstvo CENTRUM v Bratislave (LEGIODOMY), časť fondov ONV Bratislava-vidiek, poľnohospodársky odbor, Konfiškáty a prídely, a to obcí Doľany a Most pri Bratislave. Pre účely evidencie pečatí a pečatidiel boli nafotené pečate z viacerých fondov: Zbierka pečatidiel (ako samotného sídelného archívu, tak i pracoviska v Modre, čo znamená, že archív má kompletne zdigitalizované pečatidlá). V rámci spolupráce s Arcibiskupským archívom v Košiciach boli zdigitalizované pečate fondov Personialia a Spisy farností, ako i zbierka pečatidiel a pečiatok archívu.

V roku 2019 sa začala riešiť aj situácia okolo zdraviu škodlivých plesní, ktorými sú kontaminované archívne dokumenty uložené v bývalom kryte CO. Do problematiky sa v polovici roka intenzívne vložilo Centrum podpory v Bratislave, pretože vlastník budovy (pani Hatalčíková) vytvoril tlak na Centrum podpory v Bratislave. V auguste firma Sanosil, s. r. o., odobrala vzorky na určenie druhu a škodlivosti plesní a na vzorke vybraných AD vykonala ňou navrhnutý spôsob dekontaminácie s cieľom zistiť jej účinok. Tejto práce sa zúčastnili ako dobrovoľníčky M. Feješová, Z. Krajčovičová a J. Príbulová, pre ktoré firma Sanosil zabezpečila celotelové ochranné pomôcky. Uvedené dobrovoľníčky najskôr dokumenty zhromaždili v jednej z miestností krytu, pričom išlo o niekoľko škatúľ z fondov Majolika Modra, odbor kultúry ONV Bratislava-vidiek a Štatistický úrad Bratislava-vidiek a iné. Po vykonaní dekontaminácie sa tieto vzorky na druhý deň preniesli z krytu do betónovej garáže v areáli archívu, v ktorej sa následne konala ďalšia etapa dekontaminácie. Po jej skončení poslala firma na OAR správu o výsledkoch dekontaminácie, pričom konštatovala, že v 9 z 10 vzoriek plesne prežili a otázka finančne náročnej dekontaminácie je na zváženie. Nakoniec bol OAR MV SR zaslaný návrh na vyradenie dokumentov uložených v kryte. OAR MV SR dňa 16. 12. 2019 rozhodol o vyradení týchto archívnych súborov z evidencie archívneho dedičstva. K fyzickému vyradeniu týchto AD by malo prísť v roku 2020, kedy budú vyradené, resp. upravené aj príslušné Evidenčné listy archívnych fondov/zbierok;

**5. Spracúvanie a sprístupňovanie archívnych dokumentov**

Tejto kapitole bol venovaný výrazne nižší priestor ako po iné roky práve z dôvodu delimitácii a plnenia rezortných úloh.

V uplynulom roku sa podarilo vyhotoviť katalóg k Zbierke písomností cirkevnej proveniencie (1180 – 1912). V rámci tejto zbierky boli spracované katolícke bohoslužobné knihy, habánske rukopisy (habánske kroniky), spisový materiál, ktorý pozostával prevažne z modlitieb, náboženských piesní, kňazských kázní či filozoficko-náboženských traktátov. Išlo o paleograficky pomerne náročný materiál, ktorého jazykom bola prevažne nemčina, latinčina a maďarčina.

K skôr vyhotovenému katalógu Testamenty (1748 – 1890) bola vypracovaná úvodná štúdia štúdiu a gramatická korektúra katalógu.

Postupne sa začalo s prípravou edície najstaršej zachovanej kongregačnej zápisnice (1579 – 1617). Kongregačné zápisnice zo zasadania stoličných zhromaždení predstavujú jeden z vôbec najcennejších archívnych prameňov pre výskum nielen stoličnej problematiky. Mnohé maďarské archívy ich už dlhé desaťročia postupne sprístupňujú prostredníctvom edícií. V priebehu začiatku roka 2020 bude preto pre túto edíciu vypracovaný projekt.

Sprístupňovanie pokračovalo aj vo fonde Západoslovenský krajský národný výbor v Bratislave II (1971 – 1990), odbor kultúry, v rámci ktorého sa podarilo spracovať o 20 škatúľ viac, ako bolo pôvodne plánované. Z fondu tak ostáva spracovať 11 škatúľ.

Fond Daňová správa v Bratislave (1911) 1924 – 1949 (1960) obsahuje 280 archívnych škatúľ, teda 33,6 bm. Na kalendárny rok 2019 bolo v pláne spracovať 2,4 bm, teda 20 archívnych škatúľ. Z tohto naplánovaného množstva sa podarilo spracovať len 0,72 bm, čo je 6 archívnych škatúľ.

V rámci evidencie pečatí a pečatidiel bolo vyhotovených viac ako 800 opisov a katalogizačných jednotiek. Pod nižší počet vyhotovených archívnych pomôcok „podpísala“ aj skutočnosť, že niekde v „kyberpriestore sa stratilo“ asi 550 záznamov, teda zinventarizovanie 15 škatúľ AD osobného fondu Jána Milana Dubovského. Tieto inventarizačné záznamy vytvorila M. Feješová v novom informačnom systéme Elektronický archív Slovenska (ISEA). V tom čase totiž OAR MV SR spustil migráciu archívnych pomôcok do ISEA a rozpracovaná archívna pomôcka M. Feješovej zmizla bezo zvyšku.

**Prístup k archívnym dokumentom**

V roku 2019 sa podieľali na prístupe k archívnym dokumentom zamestnanci štátneho archívu v rozsahu 1724 pracovných dní. Uvedený počet dní zahŕňa nielen práce v bádateľni, ale i vybavovanie správnej agendy, vyhotovovanie rešerší a pomocné práce. V roku 2019 zaznamenal štátny archív 569 bádateľov a 1410 bádateľských návštev. Z toho bolo 83 bádateľov zo zahraničia. V správnej agende bolo predložených 1964 žiadostí, vydaných 1947 výpisov, odpisov, potvrdení a kópií archívnych dokumentov. V priebehu roka sa vybralo za všetky služby archívu 4897, 91 €. Správne poplatky sa vybrali vo výške 3352 € a poplatky za služby archívu boli vo výške 1545,91 €.

**Výskumná, publikačná a kultúrno-osvetová činnosť**

Činnostiam v rámci tejto kapitoly sa zamestnanci venovali 403 dní. Výsledkom je spolupráca na viacerých výstavách, štúdie, monografia, posudok, recenzia, článok, edícia pečatí, príprava publikácie o archíve, publikácie k štátnym symbolom. V uplynulom roku sa v štátnom archíve uskutočnilo viacero exkurzií. (viď. príloha)

**Vzdelávanie zamestnancov**

Zamestnanci štátneho archívu si v priebehu roka zvyšovali svoju kvalifikáciu. Absolvovali najmä školenia k informačnému systému Fabasoft, k aplikácii zákona o archívoch a registratúrach a interných predpisov pre archívy, podieľali sa tiež na práci rôznych odborných komisií, pracovných skupín, aktívne vystupovali na rôznych konferenciách a pracovali i pre odborovú organizáciu.

PhDr. Lenka Pavlíková, PhD.

riaditeľka